  Виталий Пронин Россиысь Президентлэн Дмитрий Медведевлэн пуктэмезъя 2012-тӥ ар сӥземын странамылэн историысьтыз тужгес но дано вакытэзлы - Бородино бусыын ожмаськонлы 200 ар тырмонлы. 1812-тӥ арын Москвалэсь 110 иськемлы палэнэ интыяськем Бородиноын ӟуч но француз армия куспын пуромиз ӟырдыт нюръяськон. Француз император Наполеон I киоссэ посӥз: тани-тани киултоз Москваез но быдэс Россиез. Но малпамезъя ӧз луы: ӟуч армия французъёслэсь кужымзэс быдтӥз. Та ик пум луиз Отечественной войналы.Бородино ожмаськонлы 200 ар тырмонэз пусъёнлэсь палэнэ ӧз кыльы Удмурт шаер но. Кемалась ик ӧвӧл Ижысь М. Калашников нимо музейын усьтӥськиз «Недаром помнит вся Россия...» адӟытон. Экспонатъёс вуттэмын Бородинолы сӥзем военно-исторической музей-заповедникысь. Синъёсты ас бордазы кыско нимо-дано полководецлэн Михаил Кутузовлэн дӥськутэз, пыдкутчанэз, кисыяз нуллэм чыры-пырыосыз. Со сяна, адӟытонэ вуттэмын Бородино бусыысь шедьтэм пуляос, пушкалэн ядроез, гранатаослэн юдэсъёссы, тылын ыбылӥськись пыӵалъёслэн люкетъёссы. Вань та арбериос утё ӟуч армилэсь данзэ. Выставка йылпумъяськоз туэ март пумын.Елена ТУГАШОВА. Теги: ДмитрийМедведев  